runetrust/blame-folketinget-dk huggingface dataset:
Victoria Velasquez (EL), 2022-09-28:
Tak for det, og tak for talen.
Jeg vil også gerne kvittere for, at Venstre er med i det.
Der er flere elementer, som vi mener vi skal have meget mere af, f.eks. det her med, at de rige fonde, særlig oliefonde, som før ikke betalte skat, nu bidrager, og de penge er gået direkte til, at vi kan hjælpe de ramte børnefamilier og sikre en stærkere grøn omstilling.
Og derfor vil jeg også gerne kvittere for, at Venstre i fredags gav mandat til regeringen i forhold til de forhandlinger, der skal ske på fredag i EU.
I forlængelse af de ord, der kom fra ordføreren, vil jeg gerne spørge, netop for at vi skærer det til på den rigtige måde: Hvordan mener Venstre så at de frigivne midler skal tilbageføres til befolkningen?
Vil man gøre det bredt, eller hvordan mener Venstre man skal gøre det?
Troels Ravn (S), 2022-09-28:
Tak for ordet.
Rigtig mange danskere er presset af de stigende priser og den høje inflation, og i sidste uge blev et bredt flertal i Folketinget derfor enige om en aftale om vinterhjælp.
Den sikrer en vigtig håndsrækning til danskerne, som skal være med til at afbøde konsekvenserne af den høje inflation.
Derfor er det også vigtigt, at vi hastebehandler det her lovforslag, så hjælpen hurtigt kan komme ud at virke.
Konkret foreslås der med lovforslaget fire tiltag.
For det første foreslås en midlertidig lempelse af den almindelige elafgift fra 69,7 øre pr. kilowatt-time til 0,8 øre pr. kilowatt-time i de første 6 måneder af 2023.
Dermed er afgiften sat til EU's minimumsgrænse.
Samtidig kommer det helt almindelige danskere med almindelige indtægter til gode.
Det er også en vigtig håndsrækning til de mange børnefamilier, der er ramt af konsekvenserne af de stigende priser.
For det tredje foreslås det at øge grænsen for, hvor meget personer med mere end 5 år til folkepensionsalderen årligt kan indbetale på en aldersopsparingsordning.
For det fjerde foreslås det endelig, at der indføres en skattepligt på udbytter til udenlandske stater.
Det kommer til at svare til den beskatning, som Danmark typisk pålægger udenlandske personer og selskaber, som modtager udbytte fra danske aktier.
Det vurderes at indbringe ca. 350 mio. kr. om året.
Lovforslaget er dermed med til på en ansvarlig måde at give en rimelig hjælp til de mange familier og danskere, der er presset som følge af de stigende priser.
Det er vigtigt for mig at sige, at de forskellige tiltag ikke løser alle problemer, men at de kan give mennesker mere tryghed hen over vinteren.
Simon Kollerup (S), 2022-09-28:
Jeg tror, det er vigtigt, at vi i fællesskab holder fast i, at når man har et lån, er udgangspunktet også, at man skal betale det tilbage.
Og det synes jeg er vigtigt at vi holder fast i, når det er den måde, vi vælger at hjælpe på her.
Og jeg synes jo også, det må ses i sammenhæng med de øvrige tiltag, vi har lavet, i forhold til nogle af de økonomisk svagere grupper i vores samfund, omkring børnecheck, omkring afgiften, omkring ældrechecken osv.
Men vi må jo følge situationen og se, hvordan det udvikler sig i forhold til tilbagebetaling, men det klare udgangspunkt er nødt til at være, at man skal betale et lån tilbage.
Victoria Velasquez (EL), 2022-09-28:
Ja, jeg håber i hvert fald, at det er noget, man kan finde frem til i regeringen.
Så det håber jeg man lander en aftale om.
Noget af det, vi også behandler her, er jo det med borgere, som skal betale lånet tilbage, og der vil jeg gerne spørge ind til, om regeringen er åben over for at se på vurderingen af borgernes rådighedsbeløb, for i dag er der ikke taget højde for, at eksempelvis fødevarepriserne stiger.
Så vil ministeren være med på, at vi ser på det?
Simon Kollerup (S), 2022-09-28:
Det er rigtig vigtigt for regeringen, at også vores nære velfærdssamfund er intakt, og lige nu er vores velfærdssamfund udfordret.
Derfor er der også brug for reformer; der er brug for, at vores velfærdssamfund bliver stærkere i det hele taget, også på den længere bane.
Det er derfor, vi har fremlagt vores nyeste reformudspil, der hedder »Danmark kan mere III«, som netop er et reformudspil, der skal fremtidssikre vores velfærdssamfund.
I lyset af den aktuelle krise omkring priserne og energisituationen er der selvfølgelig mulighed for, at kommunerne og finansministeren kan drøfte, hvordan man håndterer det, og der vil jeg så lade det være op til finansministeren at svare på, hvordan de eventuelle drøftelser pågår og løber frem.
René Christensen (DF), 2022-09-28:
Den opmærksomme lytter har nok med de spørgsmål, der er blevet stillet, lagt mærke til, at vi ikke er en del af den her aftale, og vi er i hvert fald ikke en del af L 212.
Men det er ikke gratis.
Så dem, der har svært ved at betale deres regninger i dag, får endnu sværere ved at betale deres lån, fordi de også bliver forrentet, når man låner pengene af staten.
Derfor må vi sige, at den her del af aftalen, vinterhjælpepakken, forstår vi simpelt hen ikke.
Det kan ikke være en hjælp at sige til mennesker: I har ikke rådighedsbeløbet til at betale jeres regninger nu, derfor får I lov til at udskyde dem og betale en væsentlig højere regning senere.
Derfor bliver vi nødt til at sige, at når man laver hjælpepakker til virksomhederne, kan man godt lave noget, hvor man giver likviditetstilskud og andet, og man kan udskyde noget, men når man tilskriver en rente på over 4 pct., vil jeg bare sige, at den lille købmand, som står derude, har slukket for køleskabet, og han står derude og kigger på sin forretning, og han har næsten også slukket lyset derude, for han eller hun har simpelt hen ikke den mulighed.
Hvad er det så, der sker?
Der sker sådan set bare det, at den her energikrise bliver til en helt anden type af krise, for ude i lokalsamfundene lukker købmanden, og når købmanden lukker, begynder de andre også at få det rigtig svært, og så er man sådan set i gang med at lukke provinsen ned.
Det at lave et lån med over 4 pct. i rente er ikke den vej, vi skal.
Samtidig må man kigge på de familier, som er allerhårdest ramt.
En del danskere kan selvfølgelig godt klare det her, for rigtig mange danskere har en opsparing, men der findes faktisk nogle derude, der ikke har opsparing.
Der findes rigtig mange pensionister, som står derude og har deres grundbeløb og en lille smule ATP, og det er fuldstændig ligegyldigt for dem, om de skal betale den regning nu, eller om de skal betale den om et år eller to eller tre år; de kan ikke betale regningen, for de bruger deres rådighedsbeløb hver eneste måned.
For nogle af de her mennesker giver op.
Nogle af de her mennesker er altså også børnefamilier, og jeg ved godt, at man har lagt noget ind omkring børnecheck og andet, men det er jo ikke det, der redder dem, når vi ser de regninger og den størrelse, som de har.
Derfor er vi forundret over, at man vil være bekendt at komme med en aftale her, selv om den er på lidt over 4 mia. kr., og så kalde den en hjælpepakke.
Den hjælper måske nogle nede i et hjørne, men den hjælper ikke danskerne, og derfor kan vi selvfølgelig ikke støtte lovforslag nr. L 212, og vi kommer til at stemme imod den, for det her er ikke en hjælpepakke; det her er en pakke, hvor man skubber nogle udfordringer, danskerne har, og så tjener man endda på det med en rente på 2 pct. for borgerne og en rente på 4,4 pct. for virksomhederne.
Det er ikke i orden.
Dennis Flydtkjær (DD), 2022-09-28:
Der er tale om en frivillig udskydelse af regningen, og spøjst nok lagde jeg mærke til, at da vi kom med et udspil om, at vi ville sænke elafgiften og fjerne momsen på elregningen, gik der 2 dage, og så kom Dansk Folkeparti med en tro kopi af det.
Så vi har sådan set været ganske enige på det her område.
Nu prøver man så på at tillægge mig regeringens politik, men det her er Danmarksdemokraternes forslag, og det tror jeg faktisk danskerne er kloge nok til at vide at det er.
Men når man indgår en aftale på Christiansborg, indgår man kompromiser.
Det er trods alt en smule mere, end det er bare at stå uden for aftalen og stå og råbe i Folketingssalen.
Victoria Velasquez (EL), 2022-09-28:
Tak for det.
Det er jeg fuldstændig enig i.
Der er også flere borgere, der har skrevet, at de simpelt hen ikke tør tage det lån, fordi de eksempelvis er syge, eller fordi uvisheden om, hvordan fremtiden bliver, er for stor, til at man tør gøre det.
Men det er jo tydeligt, at for netop nogle af de grupper kommer det at sætte elafgiften ned til det mindste ikke til at være nok, så der vil jeg bare høre, om ordføreren vil være med til at se på det arbejde, som Gældsstyrelsen skal lave, så man ikke kommer til at jage nogen fra hus og hjem, men at vi sørger for netop at kigge på, hvad det er for nogle muligheder, som man opstiller over for de her borgere.
Torsten Schack Pedersen (V), 2022-09-28:
Vi er i Venstre pinligt bevidste om, at det for mange familier er en nødvendig håndsrækning at skubbe regningen.
Det betyder jo ikke, at regningen forsvinder, og derfor har vi været optaget af at mindske regningen, og det er vi så lykkedes med, eksempelvis ved at elafgiften bankes helt i bund.
Jeg vil ikke foregribe, præcis hvad der kommer fra EU, men så måske lidt på kanten af det bare gøre en principiel betragtning.
Jeg er bestemt af den opfattelse, at der er brug for yderligere tiltag, og de skal være fuldt finansieret, men lad mig bare slå fast, at vi ikke kommer til at forskelsbehandle dem, der tager et lån, og dem, der vælger at betale deres energiregning, som den kommer ind ad døren, for jeg tror virkelig, vi ville skabe frustration, hvis man oplever, at dem, der tager et lån, får en håndsrækning, som dem, der ikke tager et lån, ikke får.
At vi på baggrund af det, der sker i EU, får mulighed for at tage yderligere tiltag, er jeg enig i, og det er vi klar til fra Venstres side.
Victoria Velasquez (EL), 2022-09-28:
Jeg vil gerne kvittere for talen, og så vil jeg også gerne kvittere for, at Venstre i fredags bakkede op om regeringens mandat.
Det synes jeg – apropos at de måder, vi skal hjælpe på, skal være fuldt finansieret – er ansvarligt gjort.
Jeg synes, det var meget skuffende at se, hvordan Konservative og Nye Borgerlige, modsat konservative andre steder i Europa, ikke ville tage det ansvar.
Så at det er fuldt finansieret, vil jeg gerne kvittere for.
Nogle af dem, som kan blive hjulpet af det, der skal forhandles videre om i EU på fredag, er nogle af dem, som sidder rigtig hårdt i det, og som vi også ved vil få svært ved at betale de her regninger tilbage.
Så jeg vil spørge, om Venstre vil være med til at have opmærksomhed på de mennesker, for hvem det bare at få et lån ikke er nok, og som stadig er bange for, hvordan de skal kunne betale regningerne, også selv om det bliver udskudt med den her indefrysningsordning.
Malte Larsen (S), 2022-09-28:
Jeg tror, jeg vil nøjes med her at sige tak for Enhedslistens idéer og forslag, som kommer her.
Jeg er sikker på, at de vil blive taget med i de overvejelser, der er i fremtiden.
Victoria Velasquez (EL), 2022-09-28:
Vi ser ind i, at mælkeprisen i næste uge når sit højeste niveau
nogen sinde.
Der er rigtig mange borgere, som har ondt i maven, når de skal hen til køledisken, eller som ryster på hånden, når regningerne skal betales her om lidt.
Derfor er der flere ting, vi kan se på.
Først og fremmest kan vi se på nogle af dem, der har det svært.
Der skal jo heldigvis være en vurdering af den enkelte i forhold til rådighedsbeløbet.
Jeg mener kun, det vil være rimeligt, at man dispenserer fra den gældsaftale, der er lavet, og skaber et højere rådighedsbeløb for de borgere, som vi har med at gøre, for priserne er steget.
Vil ordføreren hjælpe med at få båret de forslag frem?
Malte Larsen (S), 2022-09-28:
Det socialdemokratiske fokus er selvfølgelig på de mennesker, der bliver hårdest ramt i den givne situation.
Og jeg føler mig helt overbevist om, at Enhedslisten vil hjælpe os rigtig godt igennem den proces, som kommer i de kommende måneder.
Victoria Velasquez (EL), 2022-09-28:
Tak for det, og tak for talen.
På fredag skal der forhandles i EU, og vi har lige givet regeringen mandat til at se på de overnormale profitter og bakker op om, at man skal se på flere sektorer end kun selve energiselskaberne.
Vi peger på, at de penge skal bruges med det samme til en mærkbar akuthjælp målrettet dem, som har rigtig meget brug for det.
Og vi kan jo se, at Tjekkiet og Tyskland allerede har gjort det, så vi synes, at regeringen skal tage initiativ til forhandlinger med det samme.
Men i forhold til det her konkrete forslag er der jo lavet nogle ting i forhold til dem, der ikke kan betale regningen.
Der kommer opgaven videre til Gældsstyrelsen.
Under forhandlingerne har vi haft og vil fortsat have meget fokus på nogle af dem, som jo har brug for den akuthjælp.
Altså, et lån kan ikke løse det for dem.
Der vil jeg høre, om ordføreren vil hjælpe med at have fokus på de mennesker, for hvem det ikke er nok at få et lån, og for hvem det vil være svært at betale lånet tilbage.
Torsten Schack Pedersen (V), 2022-09-28:
Uden at have aftalen i fuldstændig frisk erindring vil jeg sige, at der, som jeg husker det, for nylig blev lavet en aftale, som jo grundlæggende har til formål at sikre, at det bliver lidt mere effektivt at indkræve beløbene, da der har været en frustration i stort set alle de år, jeg har været medlem af Folketinget, over, at danskernes gæld til det offentlige stiger og stiger.
Jeg tror sådan set, at det er ganske fornuftigt, at vi sørger for, at folk betaler de penge.
Så må vi jo se på, hvordan vi på anden vis kan se, om vi på en økonomisk ansvarlig måde uden at skubbe til inflationen kan tage yderligere initiativer, der kan tage toppen af den meget alvorlige situation, vi er i.
Vi kan ikke få alle problemer til at gå væk, desværre.
Karsten Filsø (SF), 2022-09-28:
Tak for det.
Overordnet er det en rigtig god idé at muliggøre en udskydelse af en del af energibetalingen i vinterpakken.
Det står jo som en ganske central del af aftalen.
Det gælder
private el- og gaskunder, det gælder erhvervsliv, og det gælder kulturinstitutioner og selvstændige foreninger.
Der er nogen forsyningsmæssige elementer i aftalen, som har en særlig værdi for SF, og dem vil jeg gerne fremhæve.
Der tilføres 150 mio. kr. i år til en opbrugt fjernvarmepulje og 100 mio. kr. næste år.
Det er ganske afgørende, at vi kan bevare fremdrift i udrulningen af fjernvarme, så private kan komme over på det fælles varmesystem.
Det peger fremad, både forsyningsmæssigt og klimamæssigt.
Det samme kan man sige om de 35 mio. kr. til afkobling fra gasnettet samt en pulje til mindre varmeværker til varmepumper og solceller.
Det er alt sammen noget, der peger fremad.
Derimod er vi så ikke kommet igennem med tilstrækkelig hjælp til folk, der bruger træpiller til opvarmning.
SF havde gerne set en tilsvarende ordning som den, der gør sig gældende i forbindelse med gas, el og fjernvarme, for folk med træpiller, men det har ikke været muligt.
Aftalen er dog, at det område skal følges nøje.
Hertil er der sat turbo på hjælp verden over via vores ambassader på at sikre en tilstrækkelig forsyning til dem, der opvarmer deres boliger med træpiller.
Endelig er der som noget nyt tilført midler til, at man kan søge tilskud til at gå væk fra træpiller og over på varmepumpe.
I SF ærgrer vi os over, at der ikke er kompensation eller i hvert fald delvis kompensation til kommuner, altså at det ikke er en del af aftalen, men sådan er det.
Alt i alt anbefaler SF L 212.
Søren Egge Rasmussen (EL), 2022-09-28:
Ordføreren siger, at omlægningen er det vigtigste.
Og så sidder vi så med en aftale om vinterpakken, hvor der vel er 310 mio. kr. til omstilling, og så har man samlet set en aftale på knap 5 mia. kr.
Så det er jo ikke, fordi der er så meget omstilling i det, vi laver her.
Det er jo sådan set mere en udskydelse af gæld og nedsættelse af nogle afgifter.
Så hvis den der omlægning virkelig er det vigtigste, hvad er så næste skridt?
Er det noget, vi skal prioritere i den næste hjælpepakke, som vi forhåbentlig har mulighed for at lave lige om lidt, når der i EU lander en aftale om, hvordan man kan øge beskatningen af overnormale profitter, hvilket kunne give et væsentlig større beløb, og som vel kan være døren til, at vi kan komme frem til noget, hvor vi i endnu større grad vægter omstillingen fra de fossile energikilder?
Hvad er ordførerens tanker om det?
Karsten Filsø (SF), 2022-09-28:
Det kan jeg bekræfte, og jeg beklager, at jeg ikke fik svaret på det før, for det er et af de punkter, der skal kigges på.
Lisbeth Bech-Nielsen (SF), 2022-09-28:
Man kan sige, at mange af de spørgsmål, der bliver stillet i salen, ville man jo have fået svar på, hvis man havde været i forhandlingsrummet.
Men det, jeg lige vil spørge ordføreren om – nu er vi selvfølgelig fra samme parti – er: Var et af SF's ønsker ikke netop, at vi også kiggede på gassen, fordi den pris rammer endnu mere specifikt, når det drejer sig om dem, der lige nu bliver meget hårdt ramt?
René Christensen (DF), 2022-09-28:
Det er jo ikke penge, der mangler.
Altså, staten har også voldsomt øgede indtægter i forhold til moms.
Det kan vi jo bare læse i finansloven for 2023.
Så det er jo ikke penge, der mangler; det er jo vilje.
Og derfor vil jeg godt spørge: Hvad med sådan noget som afgiften på gas, for den kunne man jo også have sænket i sådan en aftale her?
Man kunne også have kigget på, hvordan man kunne få øget udbuddet af træpiller.
Rigtig mange decentrale værker har jo fyldt op til 100-110 pct. nu, og dermed har de jo tømt markedet for biomasse.
Så der er jo noget at gøre, også for gaskunderne og også for dem, der eventuelt fyrer med piller.
Karsten Filsø (SF), 2022-09-28:
Jamen det er jeg sådan set ganske enig i.
Jeg sagde også en delvis kompensation til kommunerne.
Jeg er ganske klar over, at den her aftale ikke kan stå alene.
Den skal følges op af andre tiltag.
Det har tidligere været på tale, at der via Europa-Kommissionen og de regler, der er dernede, åbnes op for, at vi kan indkræve nogle penge hos de selskaber, som har haft en fuldstændig urimelig høj profit i den her situation.
Det er noget, man ikke har gjort sig fortjent til, men noget, man har været heldig at få ved at sidde i en eller anden situation.
SF har foreslået, at vi kigger på rederibranchen og udskriver en regning til dem for de ekstremt høje fragtrater og den høje indtjening, der har været der.
Så der er nogle penge, som kan sendes tilbage til både virksomhederne og borgerne.
Det er vi ganske klar over.
René Christensen (DF), 2022-09-28:
Tak for det.
Det undrer mig jo lidt, at SF står sådan i denne sag.
Det, man er mest ked af, er, at kommunerne ikke får noget hjælp.
Men altså, vi er sådan set mest kede af, at danskerne ikke får noget hjælp.
Det her handler jo om ganske almindelige børnefamilier, der står derude, og som ikke kan betale deres regninger.
Og det, der kommer med det forslag her, er, at de så kan komme til at betale dem lidt senere, dog med en rente på 2 pct.
Det vil altså sige, at de øger deres gæld.
Deres varmeregning bliver ikke mindre; deres varmeregning bliver større.
Er det en ordentlig hjælp at give til dem, der står derude og er virkelig presset nu?
Og er ordføreren ikke enig i, at hvis man ikke kan betale sin varmeregning, sin elregning eller sin husleje, sker der et eller andet drastisk i sådan en familie, og at i sidste ende kan den ende med at blive sat på gaden?
Karsten Filsø (SF), 2022-09-28:
Vi har fået at vide i forhandlingerne, at man ikke i forhold til træpiller bare kan sige, at man så tager de træpiller, som de store fjernvarmeselskaber bruger; dem kan man ikke bare putte ind i et almindeligt fyr.
Det er helt andre typer træpiller, og der er nogle ting, som gør, at man ikke kan bruge dem i sin private husholdning.
Men der er ingen tvivl om, at det her ikke skal stå alene.
Men det er et godt skridt på vejen, så SF bakker op om det.
Malte Larsen (S), 2022-09-28:
Vores fokus med bl.a. en varmecheck, som jo er lidt uden for dagens dagsorden, har været at hjælpe dem, der var svagest stillede, på en måde, der var effektiv og hurtig med at komme igennem med de løsninger, der var til de svageste mennesker i det her land.
Det synes jeg faktisk har været et ædelt formål.
Alternativerne var jo ringere, bl.a. kunne det have været væsentlig dyrere.
Jeg er godt med på, at store dele af det borgerlige Danmark ønsker at slå så stort et hul i statskassen, som det kan lade sig gøre, men alternativerne havde været ringere, og de havde taget længere tid at få ud at rulle.
Katarina Ammitzbøll (KF), 2022-09-28:
Ville man have gjort det anderledes med varmechecken, når man nu ser, at vi lige pludselig har et forslag, der netop går ud og hjælper de arbejdende børnefamilier og dem, der bruger træpiller?
Ligesom der blev spurgt fra en anden ordførers side, vil jeg høre, om man kunne overveje andre tiltag nu, f.eks. at rulle nogle af de 40 skatte- og afgiftsstigninger tilbage, som regeringen har indført over de sidste 3 år, så danskerne har nemmere ved at betale deres regninger.
Malte Larsen (S), 2022-09-28:
Jeg deler sådan set den bekymring for, hvordan det her vil komme til at virke ude i de enkelte institutioner.
Der vil være en kæmpestor forskel på, om det er naturgasopvarmning eller opvarmning med pillefyr.
Der er jo heldigvis rigtig mange steder med fjernvarme, hvor de ikke har de prisstigninger.
Jeg føler mig også helt rolig ved, at ordføreren vil stille de nødvendige spørgsmål til ministeriet, som vil give grobund for at få det overblik, som ordføreren efterlyser.
Søren Egge Rasmussen (EL), 2022-09-28:
Der var ikke meget tilsagn i det, i forhold til at man skal gå videre og lave flere pakker.
Det synes jeg altså er nødvendigt, for vi kommer jo til at undergrave vores velfærd, hvis det er sådan, at man ikke hjælper de kommuner, der er hårdt ramt.
Det kunne være interessant at få et overblik over, hvordan det ser ud ud over landet.
Det er muligt, at der er nogle kommuner, der ikke har en stor økonomisk belastning, men der må være nogle kommuner med gasopvarmede institutioner, som er hårdt ramt, og hvad skal de gøre?
Skal de skrue ned for temperaturen i vuggestuerne og på plejehjemmene?
Hvor er løsningen på det her?
Det kan altså kun være at kompensere for det.
Malte Larsen (S), 2022-09-28:
Det her er jo en aftale, som næsten alle folketingspartierne har indgået.
Det er korrekt, som ordføreren siger, at faktisk op imod to tredjedele af de danske kommuner bruger naturgas, og dermed er det måske også oppe i en størrelsesorden, så man må sige, at det måske reelt ligger i et andet regi end det her.
Vores tilgang til hele det her område er jo, at det hele tiden kræver, at vi kigger på, hvor vi er henne, og hvor behovene er størst.
I den aftale, der ligger her, har vi så løst de umiddelbare problemer for de helt almindelige danskere, men har altså også undtaget offentlige virksomheder.
Søren Egge Rasmussen (EL), 2022-09-28:
Det er jo et lovforslag, der er bredt ud til både at være for husholdningerne, erhvervslivet og kultur- og foreningslivet, og det er fint, at kultur- og foreningslivet er kommet med.
Det må der jo være en grund til.
Så kunne vi fra Enhedslistens side godt tænke os, at listen havde været længere, for der er også kommuner, der bliver hårdt ramt af stigende energipriser.
Vi har jo nogle kommuner, der f.eks. har gasfyr til opvarmning – hvis man f.eks. tager Viborg, Holbæk og Svendborg, er det nogle steder, hvor de virkelig bliver hårdt ramt.
Og man har altså ikke fundet frem til en løsning for kommunerne i den aftale, der er landet, altså vinterpakken.
Det synes jeg er en stor fejl.
Der er nogle, der mener, det drejer sig om 1,5 mia. kr., som kommunerne burde have som kompensation.
Det, jeg godt kunne tænke mig at spørge ordføreren om, er: Hvad er perspektiverne for Socialdemokratiet i forhold til at komme frem til en løsning, hvor man også hjælper kommunerne og ikke kun kultur- og foreningslivet, altså at man laver listen længere?